**Vadlīnijas saistošo noteikumu izstrādei par transportlīdzekļu iebraukšanu īpaša režīma zonās, kuras noteiktas attiecīgās pašvaldības teritorijas plānojumā ceļu satiksmes drošības uzlabošanai, sabiedrības veselības, sabiedriskās kārtības un drošības nodrošināšanai, kā arī dabas, īpaši aizsargājamo kultūrvēsturisko teritoriju un kultūras pieminekļu aizsardzībai**

Saskaņā ar Pašvaldību likuma 47. panta otro daļu saistošie noteikumi par transportlīdzekļu iebraukšanu īpaša režīma zonās, kuras noteiktas attiecīgās pašvaldības teritorijas plānojumā ceļu satiksmes drošības uzlabošanai, sabiedrības veselības, sabiedriskās kārtības un drošības nodrošināšanai, kā arī dabas, īpaši aizsargājamo kultūrvēsturisko teritoriju un kultūras pieminekļu aizsardzība nosūtāmi VARAM izvērtēšanai un atzinuma sniegšanai.

Pašvaldību likuma 45. panta pirmās daļas 6. punkts noteic, ka dome ir tiesīga izdot saistošos noteikumus un paredzēt administratīvo atbildību par to pārkāpšanu, nosakot administratīvos pārkāpumus un par tiem piemērojamos administratīvos sodus, ja likumos nav noteikts citādi, par transportlīdzekļu iebraukšanu īpaša režīma zonās, kuras noteiktas attiecīgās pašvaldības teritorijas plānojumā ceļu satiksmes drošības uzlabošanai, sabiedrības veselības, sabiedriskās kārtības un drošības nodrošināšanai, kā arī dabas, īpaši aizsargājamo kultūrvēsturisko teritoriju un kultūras pieminekļu aizsardzībai.

**Kas jāņem vērā, izstrādājot saistošos noteikumus**

1. Izstrādājot saistošos noteikumus jāievēro Ministru kabineta 2009. gada 3. februāra noteikumi Nr. 108 “Normatīvo aktu projektu sagatavošanas noteikumi”.
2. Saskaņā ar šo pilnvarojumu pašvaldība ir tiesīga paredzēt administratīvo atbildību par iebraukšanu īpaša režīma zonā bez atļaujas, tostarp caurlaides. Atļauja iebraukšanai īpaša režīma zonā tiek izsniegta saistošajos noteikumos noteiktajā kārtībā pēc pašvaldības nodevas samaksas. Līdz ar to administratīvā atbildība tiek paredzēta par jau minēto pārvietošanos bez pašvaldības atļaujas, kas tiek izsniegta pēc nodevas samaksas, nevis par pašu nodevas neapmaksāšanas faktu.
3. Paredzot saistošajos noteikumos administratīvo atbildību par noteiktu pārkāpumu, ir jāievēro Tieslietu ministrijas vēstulē[[1]](#footnote-1) paustais viedoklis, piemēram:
	1. administratīvā akta prioritātes principa ievērošanas iespējas[[2]](#footnote-2);
	2. problēmsituācijas attiecināmība uz publiski tiesiskajām attiecībām, proti, administratīvā atbildība var tikt paredzēta, ja pārkāpums var skart ievērojamu sabiedrības daļu;
	3. problēmsituācijas bīstamība un kaitīgums, proti, vai iespējamais pārkāpums var aizskart sabiedriskās intereses tādā mērā, ka nepieciešams paredzēt administratīvo atbildību par to. Piemēram, administratīvā atbildība par ievērot noteikto zāles garumu;
	4. aizliegums paredzēt administratīvos sodus par administratīvā akta labprātīgu neizpildīšanu[[3]](#footnote-3);
	5. paredzētā administratīvā pārkāpuma sastāva elementi (darbība vai bezdarbība, par kuru paredzēta administratīvā atbildība). Tiesību normā jābūt ietvertām skaidrām darbības vai bezdarbības izpausmēm par kurām personu paredzēts sodīt;
	6. korespondējošās tiesību normas jeb normatīvā tiesību akta vienības, par kura regulējuma neīstenošanu ir noteikta administratīvā atbildība;
	7. soda veida un apmēra izvēles pamatojums;
	8. kompetentās iestādes, kuras piemēros sodus, izvēles apsvērumi;
	9. paredzēto administratīvo pārkāpumu sastāvu izvērtējums citu normatīvo aktu, kas noteic administratīvo atbildību;
	10. saistošajos noteikumos ir aizliegts paredzēt administratīvos sodus par administratīvā akta labprātīgu neizpildīšanu.
4. Pašvaldībām ir jāatturas no administratīvās atbildības noteikšanas ne tikai gadījumos, kad minētais pārkāpums paredzēts attiecīgo nozaru regulējošajos likumos, bet arī tad, kad likumdevējs apzināti ir atteicies paredzēt administratīvo atbildību kādā jautājumā. Piemēram, likumdevējs par normatīvo aktu pienākumu nepildīšanu kādā jomā paredzējis izmantot alternatīvus līdzekļus - administratīvā akta un tā nosacījumu (uzdevumu) piespiedu izpildi (piemēram, piespiedu naudu vai aizvietotājizpildi).
5. Pašvaldība saistošajos noteikumos, iekļaujot normas, kuras dublē likumā vai Ministru kabineta noteikumos ietverto regulējumu, pārkāpj deleģējuma robežas un ir prettiesiskas. Attiecīgi pašvaldībai, izvērtējot administratīvās atbildības noteikšanas pamatu būtu jāvērtē, vai likumā jau ir paredzēts “ar administratīvo atbildību aizsargājams objekts”. Tādā gadījumā pašvaldībai nav tiesību attiecīgajā jautājumā paredzēt administratīvo atbildību, “pat ja likumā un saistošajos noteikumos paredzētie pārkāpumu sastāvi pārklājas tikai daļēji.[[4]](#footnote-4) Ievērojot minēto, saistošie noteikumi, kas apvieno savstarpēji nesaistītu, atšķirīgu tiesisko regulējumu, nav skaidri un viegli uztverami, kas ietekmē Latvijas Republikas Satversme 90.pantā noteiktās tiesības ikvienam zināt savas tiesības.
6. Administratīvās atbildības likuma 115. panta trešā daļa noteic, ka pašvaldības saistošajos noteikumos paredzēto sodu piemērošanai administratīvā pārkāpuma procesu veic šā panta pirmajā daļā minēto pašvaldību iestāžu amatpersonas, kā arī citas pašvaldības saistošajos noteikumos pilnvarotās pašvaldību iestāžu amatpersonas. Līdz ar to saistošajos noteikumos var pilnvarot tikai pašvaldību iestāžu amatpersonas veikt administratīvā pārkāpuma procesu.
7. No likumības principa izriet, ka normatīvais akts nedrīkst saturēt pārlieku neskaidras tiesību normas. Attiecīgi saistošo noteikumu punktā, kas paredz noteikt administratīvo atbildību, ir jābūt ietvertām skaidrām darbības vai bezdarbības izpausmēm par kurām personu paredzēts sodīt. Ir pietiekoši, ja persona no attiecīgā normas formulējuma var secināt, kāda rīcība veidos viņa atbildību.[[5]](#footnote-5)
8. Administratīvās atbildības jomā nav atbalstāma blanketu tiesību normu (tiesību normu, kas neformulē patstāvīgu pārkāpumu, bet atsauces uz citām noteikumu normām), ciktāl tās skaidri neļauj saskatīt, uz ko attiecas norāde un kādā mērā tā attiecas uz atbildības piemērošanas nosacījumiem, veidošana. Gadījumā, kad pārkāpumu ir iespējams definēt, tiesību normas izdevējam ir pienākums pieņemt tādas normas, kurās ir skaidri definēti priekšnoteikumi personas sodīšanai.

*Nav atbalstāma administratīvo pārkāpumu sastāvu veidošana, atsaucoties tikai uz saistošo noteikumu punktiem vai pat veselām nodaļām, neidentificējot darbības vai bezdarbības izpausmes par kurām personu paredzēts sodīt.*

1. Veidojot administratīvo pārkāpumu sastāvus, uzmanība pievēršama arī juridiskās tehnikas prasību ievērošanai atbilstoši pieņemtajai likumdevēja praksei administratīvās atbildības jomā, kā arī Administratīvās atbildības likumā nostiprinātajai terminoloģijai.

Piemēram:

* *Naudas soda vienības sankcijā norāda vārdiem, nevis cipariem.*
* *Saskaņā ar Administratīvās atbildības likumu sodus “piemēro”, nevis “izsaka” vai “uzliek”.*
* *Administratīvās atbildības reformas rezultātā tika atzīts, ka vainas formām administratīvo pārkāpumu tiesībās nav praktiskas nozīmes. Tas nozīmē, ka tiesību normā, kas paredz administratīvo atbildību, nav paredzēta tāda tiesiskā sastāva pazīme kā tiešs nodoms vai neuzmanība, tapāt arī piemērojamais sods nav atkarīgs no vainas formas.* *Attiecīgi saistošajos noteikumos nav lietojams arī termins “vainīgā persona”.*
1. Attiecībā uz naudas sodu noteikšanu par administratīvo pārkāpumu, norādām, ka pastāv divas metodes:
* pirmā, kas ir visbiežāk sastopamā metode ir noteikt minimālo un maksimālo naudas sodu par konkrētu pārkāpumu, tādējādi tiesību piemērotājam, vadoties no lietas apstākļiem un pārkāpēja personības, katrā konkrētā lietā jānosaka naudas sods tiesību normā paredzētajās robežās;
* otrā metode ir tāda, ka tiesību normas izdevējs paredz tā dēvētos fiksētos sodus. Tas, vai izvēlēties vienu vai otru metodi, ir lietderības apsvērums. Tomēr jāņem vērā, ka, izvēloties otro metodi, pārkāpuma raksturam jābūt tādam, kurā ir maz izvērtējamo elementu un ir paredzams, ka pārkāpumu izdarīšanas faktiskie apstākļi būs salīdzināmi. Turklāt ir jāievēro Administratīvās atbildības likuma 16. pantā paredzētais naudas soda regulējums.[[6]](#footnote-6)

*Vēršam uzmanību, ka otrās metodes pielietošana ir izņēmuma gadījums, nevis standarta situācija nosakot naudas sodu.* Paredzot soda apmēra robežas, uzmanība jāpievērš sankcijas efektivitātei (tostarp, lai sods būtu efektīvs, tam ir jābūt samērīgam arī ar personas ienākumiem).Norādām, ka soda mērķa sasniegšanai labāk atbilst situācijas, kad tiesību normas izdevējs sankcijā paredzējis dažādas individuālas sekas fiziskai personai un juridiskajai personai, ievērojot, ka potenciālā nodarījuma sekas var būtiski atšķirties. Lai gan tas neizslēdz iespēju, ka salīdzināmos apstākļos esošai fiziskai un juridiskai personai tiktu piemērots vienāda apmēra naudas sods, tomēr minētais jautājums būtu izvērtējams pie katra administratīvā atbildības pamata noteikšanas.

1. Likuma “Par nodokļiem un nodevām” 12. panta pirmās daļas 6. punkts nosaka vietējās pašvaldības domes tiesības Ministru kabineta noteikumos noteiktajā kārtībā savā administratīvajā teritorijā uzlikt pašvaldības nodevas par transportlīdzekļu iebraukšanu īpaša režīma zonās. Būtiskākais ir tas, ka attiecīgo nodevu var piemērot uz teritorijām, kuras ir noteiktas pašvaldības teritorijas plānojumā.
2. Ministru kabineta 2005. gada 28. jūnija noteikumu Nr. 480 “Noteikumi par kārtību, kādā pašvaldība var uzlikt pašvaldības nodevas” 11. punkts nosaka, ka nodevas par transportlīdzekļu iebraukšanu īpaša režīma zonās, kuras ir noteiktas attiecīgās pašvaldības teritorijas plānojumā ceļu satiksmes drošības uzla­bošanai, sabiedrības veselības, sabiedriskās kārtības un drošības nodro­šināšanai, kā arī dabas, īpaši aizsargājamo kultūr­vēsturisko teritoriju un kultūras pieminekļu aizsardzībai, paš­valdība ir tiesīga uzlikt personām, kuras transport­līdzekļi iebrauc attiecīgajā īpaša režīma zonā. Saskaņā ar šo noteikumu 16.3. apakšpunktu no nodevas par transportlīdzekļu iebraukšanu īpaša režīma zonās atbrīvo:
3. fiziskās personas, ja tām attiecīgajā teritorijā ir pastāvīgā dzīvesvieta vai to īpašumā (valdījumā, lietošanā) ir nekustamais īpašums. Pašvaldības dome saistošajos noteikumos, ievērojot minēto fizisko personu tiesības un tiesiskās intereses, var ierobežot fizisko personu skaitu, kas atbrīvojamas no nodevas samaksas;
4. visu grupu invalīdi, kuri vada pielāgotus automobiļus, un tie automobiļu vadītāji, kuri pārvadā I grupas invalīdus, kā arī invalīdus, kuriem ir apgrūtināta pārvietošanās;
5. avāriju dienesta, specializēto un operatīvo dienestu, Valsts poli­cijas, Valsts robežsardzes transports, pildot dienesta pienākumus, sabiedriskais transports, kā arī Saeimas, Ministru kabineta, ārvalstu diplomātiskā korpusa, Korupcijas novēršanas un apkarošanas biroja un prokuratūras autotransports.

Vadlīnijas aktualizētas 31.03.2023.

Kontaktinformācija:

Aigars Cibuļskis, Pašvaldību departamenta Pašvaldību pārraudzības nodaļas vecākais eksperts

aigars.cibulskis@varam.gov.lv, tālr. 67026919

Vineta Stolere, Pašvaldību departamenta Pašvaldību pārraudzības nodaļas vecākā eksperte

vineta.stolere@varam.gov.lv , tālr. 67026948

1. Viedoklis pausts Tieslietu ministrijas 2023. gada 1. februāra vēstulē Nr. 1-17/356, kas nosūtīta visām pašvaldībām [↑](#footnote-ref-1)
2. Danovskis E. Administratīvās atbildības likuma pamatnoteikumu svarīgākās nostādnes. Grām.: Satversmē nostiprināto vērtību aizsardzība: dažādu tiesību nozaru perspektīva. Rīga: LU Akadēmiskais apgāds, 2019, 466. lpp. [↑](#footnote-ref-2)
3. Sk. Informatīvais ziņojums “Nozaru administratīvo pārkāpumu kodifikācijas ieviešanas sistēmas īstenošana”. Pieejams: <http://tap.mk.gov.lv/>. [↑](#footnote-ref-3)
4. Autoru kolektīvs. E. Danovska un G. Kūtra zinātniskajā redakcijā. Administratīvo pārkāpumu tiesības. Administratīvās atbildības likuma skaidrojumi. Rīga: Tiesu namu aģentūra, 2020, 69., 70. lpp. [↑](#footnote-ref-4)
5. M. Leja Krimināltiesību aktuālie jautājumi un to risinājumi Latvijā, Austrijā, Šveicē, Vācijā. Noziedzīga nodarījuma uzbūve; cēloņsakarība; vaina; krimināltiesību normu interpretācija un spēks laikā. I daļa. Rīga: Tiesu namu aģentūra, 2019, 79. lpp. [↑](#footnote-ref-5)
6. Administratīvo pārkāpumu tiesības. Administratīvās atbildības likuma skaidrojumi. Sagatavojis autoru kolektīvs. E. Danovska un G. Kūtra zinātniskajā redakcijā. Rīga: Tiesu namu aģentūra, 2020, 60.-61. lpp [↑](#footnote-ref-6)